|  |
| --- |
| **REPUBLIKA HRVATSKA** |
| **ISTARSKA ŽUPANIJA** |
| **GRAD POREČ - PARENZO**  **CITTÀ DI POREČ - PARENZO**  **Gradonačelnik** |
| **KLASA: 024-01/24-01/260** | |  |
| **URBROJ : 2163-6-09/01-24-8** | |  |
| **Poreč-Parenzo, 3. prosinca 2024.** | |  |

Na temelju članka 53. Statuta Grada Poreča-Parenzo („Službeni glasnik Grada Poreča-Parenzo“ broj 2/13, 10/18, 2/21 i 12/24), Gradonačelnik Grada Poreča-Parenzo, na prijedlog Upravnog odjela za društvene djelatnosti, KLASA: 601-02/24-01/22 URBROJ: 2163-6-21/01-24-7 od 2. prosinca 2024., donio je sljedeći

**Z A K L J U Č A K**

1. Utvrđuje se prijedlog Odluke o podjeli Dječjeg vrtića „Radost“ Poreč – Parenzo i osnivanju novog Dječjeg vrtića „Poreč – Parenzo“, u predloženom tekstu te se dostavlja Gradskom vijeću na razmatranje i donošenje.

2. Na sjednici Gradskog vijeća Grada Poreča-Parenzo, sva potrebna tumačenja uz predloženu Odluku dat će Tihana Mikulčić, pročelnica Upravnog odjela za društvene djelatnosti.

**GRADONAČELNIK**

**Loris Peršurić**

PRILOG:

- prijedlog Odluke o podjeli Dječjeg vrtića „Radost“

Poreč – Parenzo i osnivanju novog Dječjeg vrtića „Poreč – Parenzo“

**DOSTAVITI:**

1. Gradsko vijeće, ovdje,
2. Upravni odjel za društvene djelatnosti, ovdje,
3. Dječji vrtić „Radost“ Poreč-Parenzo, Poreč, R. Končara 7,
4. Pismohrana, ovdje.

|  |
| --- |
|  |
| **REPUBLIKA HRVATSKA** |
| **ISTARSKA ŽUPANIJA** |
| **GRAD POREČ - PARENZO**  **CITTÀ DI POREČ - PARENZO** |
| **Gradsko vijeće**  **KLASA:**  **URBROJ:**  **Poreč-Parenzo,** |
|  |

Na temelju članaka 7., 12. i 13., a u vezi s člankom 69. Zakona o ustanovama („Narodne novine“ broj 76/93, 29/97, 47/99, 35/08, 127/19 i 151/22), članka 7. Zakona o predškolskom odgoju i obrazovanju („Narodne novine“ broj 10/97, 107/07, 94/13, 98/19 i 57/22 i 101/23) i članka 41. Statuta Grada Poreča-Parenzo („Službeni glasnik Grada Poreča-Parenzo“ broj 2/13, 10/18, 2/21 i 12/24), Gradsko vijeće Grada Poreča-Parenzo na sjednici održanoj ................ 2024. godine, donijelo je

**O D L U K U**

**o podjeli Dječjeg vrtića „Radost“ Poreč-Parenzo**

**i osnivanju novog Dječjeg vrtića „Poreč-Parenzo“**

1. **OPĆE ODREDBE**

**Članak 1.**

Dječji vrtić „Radost“ Poreč-Parenzo (u daljnjem tekstu: DV Radost) sa sjedištem u Poreču, Rade Končara 7, OIB: 56640224155, upisan u registarski uložak s matičnim brojem subjekta upisa (MBS): 040126585 kod Trgovačkog suda u Pazinu, ima status javne ustanove, koja djelatnost predškolskog odgoja i obrazovanja te skrbi o djeci rane i predškolske dobi obavlja kao javnu službu.

**Članak 2.**

Ovom Odlukom DV Radost dijeli se na dvije javne ustanove i to na način da se osniva novi Dječji vrtić „Poreč – Parenzo“, (u daljnjem tekstu: Dječji vrtić) sa sjedištem u naselju Varvari, Školska 1C, koja će obavljati djelatnost predškolskog odgoja i obrazovanja te skrbi o djeci rane i predškolske dobi kao javne službe, dok postojeća ustanova koja se dijeli, DV Radost, nastavlja s obavljanjem djelatnosti predškolskog odgoja i obrazovanja te skrbi o djeci rane i predškolske dobi u objektima koji, nakon podjele, ostaju u sastavu ove ustanove.

**Članak 3.**

Osnivač Dječjeg vrtića je Grad Poreč-Parenzo, Poreč, Obala maršala Tita 5, OIB: 41303906494 (u daljnjem tekstu: Osnivač).

Dječji vrtić je pravna osoba koja je samostalna u obavljanju svoje djelatnosti i poslovanju sukladno zakonu, propisima utemeljenim na zakonu, ovoj Odluci, Statutu ustanove, stručnim normama i pravilima struke.

Područni odjeli iz članka 4. stavka 1. ove Odluke posluju i obavljaju svoju djelatnost pod nazivom Dječjeg vrtića i nemaju pravnu osobnost.

**Članak 4.**

Osim centralnog objekta u Varvarima, Školska 1C, Dječji vrtić će imati u svom sastavu sljedeće objekte - područne odjele:

1. Područni odjel u Novoj Vasi, Baredine 2,
2. Područni odjel u Kašteliru, Brnobići 39,
3. Područni odjel u Kašteliru, Kaštelir 25,
4. Područni odjel u Sv. Lovreču, Gradski trg 1,
5. Područni odjel u Vižinadi, Vižinada 108.

DV Radost je dužan iz svojih akata brisati područne odjele (područne vrtiće) iz stavka 1. ovog članka koji ulaze u sastav novog Dječjeg vrtića.

**Članak 5.**

Dječji vrtić stječe svojstvo pravne osobe danom upisa u sudski registar Trgovačkog suda u Pazinu.

Dječji vrtić može prestati s radom pod uvjetima i na način utvrđen odredbama Zakona o ustanovama i Zakona o predškolskom odgoju i obrazovanju.

1. **DJELATNOST DJEČJEG VRTIĆA**

**Članak 6.**

Djelatnost Dječjeg vrtića je predškolski odgoj i obrazovanje, te skrb o djeci rane i predškolske dobi od navršenih 6 mjeseci života do polaska u osnovnu školu.

Dječji vrtić je javna ustanova koja djelatnost predškolskog odgoja obavlja kao javnu službu.

**Članak 7.**

U Dječjem vrtiću ostvaruju se sljedeći programi:

- redoviti program njege, odgoja, obrazovanja, zdravstvene zaštite i unaprjeđenja zdravlja djece, socijalne skrbi djece rane i predškolske dobi koji su prilagođeni razvojnim potrebama djece te njihovim mogućnostima i sposobnostima,

- programi za djecu rane i predškolske dobi s teškoćama u razvoju,

- programi za darovitu djecu rane i predškolske dobi,

- programi na jeziku i pismu nacionalnih manjina,

- programi predškole,

- i drugi odgojno-obrazovni programi.

Dječji vrtić može izvoditi i druge programe u skladu s potrebama djece i zahtjevima roditelja, a sve sukladno Zakonu o predškolskom odgoju i obrazovanju i Državnom pedagoškom standardu predškolskog odgoja i naobrazbe („Narodne novine“ broj 63/08 i 90/10).

Programe iz stavaka 1. i 2. ovog članka Dječji vrtić ostvaruje uz prethodnu suglasnost ministarstva nadležnog za obrazovanje.

1. **SREDSTVA ZA RAD**

**Članak 8.**

Diobenom bilancom utvrdit će se podjela nekretnina, pokretnina, financijskih sredstava, prava i obveza, djece i radnika između DV Radost i Dječjeg vrtića.

Diobenu bilancu iz stavka 1. ovog članka izradit će posebno povjerenstvo koje će imenovati Gradonačelnik Grada Poreča-Parenzo iz reda radnika DV Radost i predstavnika Osnivača, a u povjerenstvo može imenovati i druge stručne osobe.

Povjerenstvo iz stavka 2. ovog članka ima najmanje pet članova.

Povjerenstvo iz stavka 2. ovog članka izradit će diobenu bilancu najkasnije do početka rada Dječjeg vrtića.

**Članak 9.**

Prostor za obavljanje djelatnosti Dječjeg vrtića osigurava se izgradnjom novog objekta u naselju Varvari na adresi Školska 1C, koji je u vlasništvu Osnivača i iz imovine DV Radost, koja će pripasti Dječjem vrtiću prema diobenoj bilanci.

Osnivač iz vlastitih sredstva osigurava potrebnu didaktičku opremu i drugu potrebnu opremu za obavljanje djelatnosti Dječjeg vrtića, prema važećim standardima i normativima.

Sredstva za rad i obavljanje djelatnosti Dječjeg vrtića osigurat će se u skladu s utvrđenim kriterijima za financiranje djelatnosti predškolskog odgoja i obrazovanja te skrbi o djeci rane i predškolske dobi iz proračuna Osnivača, sudjelovanjem roditelja u cijeni programa i iz drugih zakonom dopuštenih izvora.

Sredstva za osnivanje i početak rada Dječjeg vrtića osigurana su u Proračunu Grada Poreča-Parenzo u iznosu od 10.000,00 eura.

1. **UPRAVLJANJE DJEČJIM VRTIĆEM**

**Članak 10.**

Dječjim vrtićem upravlja upravno vijeće.

Upravno vijeće ima sedam članova: predsjednika i šest članova.

Četiri člana upravnog vijeća imenuje osnivač, jednog člana biraju roditelji djece korisnika usluga, dva člana se biraju tajnim glasovanjem iz reda odgojitelja i stručnih suradnika Dječjeg vrtića.

Mandat članova upravnog vijeća traje četiri godine, a iste osobe mogu biti ponovno imenovane i izabrane za članove upravnog vijeća.

Sastav i broj članova upravnog vijeća, način izbora odnosno imenovanja njegovih članova, način rada i donošenja odluka uređuje se Statutom ustanove.

**Članak 11.**

Upravno vijeće, osim prava i obveza utvrđenih zakonom, obavlja sljedeće poslove:

- odlučuje o stjecanju, opterećivanju i otuđivanju nekretnina Dječjeg vrtića pod uvjetima propisanim aktom o osnivanju i statutom Dječjeg vrtića, uz suglasnost Osnivača,

- predlaže Osnivaču statusne promjene Dječjeg vrtića,

- predlaže Osnivaču promjenu naziva Dječjeg vrtića,

- donosi Kurikulum Dječjeg vrtića te nadzire njegovo izvršenje,

- donosi Godišnji plan i Program rada Dječjeg vrtića,

- odlučuje o upisu djece i o mjerilima upisa, uz suglasnost Dječjeg vrtića,

- odlučuje o zasnivanju i prestanku radnog odnosa na prijedlog ravnatelja ustanove, sukladno odredbama zakona,

- razmatra i odlučuje i o drugim pitanjima u skladu sa zakonom, ovom Odlukom, Statutom i drugim općim aktima Dječjeg vrtića.

**Članak 12.**

Ravnatelj zastupa Dječji vrtić, te je poslovodni i stručni voditelj Dječjeg vrtića.

Ravnatelj je odgovoran za zakonitost rada i stručni rad Dječjeg vrtića.

Djelokrug i način rada ravnatelja utvrđuje se Statutom Dječjeg vrtića u skladu sa zakonom.

Za ravnatelja može biti imenovana osoba koja ispunjava uvjete određene Zakonom o predškolskom odgoju i obrazovanju i Statutom ustanove.

Ravnatelj se bira na temelju javnog natječaja kojeg raspisuje upravno vijeće u skladu sa zakonom i Statutom ustanove.

Ravnatelja imenuje i razrješava izvršno tijelo osnivača na prijedlog upravnog vijeća.

Ravnatelj se imenuje na pet godina, a ista osoba može biti ponovno imenovana za ravnatelja.

**Članak 13.**

Ravnatelj, osim prava i obveza utvrđenih zakonom, obavlja i sljedeće poslove:

- predlaže kurikulum Dječjeg vrtića,

- predlaže godišnji plan i program rada Dječjeg vrtića te podnosi izvješća o njihovom ostvarenju,

- odgovoran je za stručni rad Dječjeg vrtića,

- brine o provođenju odluka upravnog vijeća, odgojiteljskog vijeća i drugih tijela,

- obavlja i druge poslove određene zakonom i Statutom Dječjeg vrtića.

**Članak 14.**

Do izbora i imenovanja ravnatelja Dječjeg vrtića sukladno Statutu i zakonu, privremenim ravnateljem imenuje se Nadia Štifanić Dobrilović iz Poreča, Špadići 42, OIB: 96485561870.

Privremeni ravnatelj ovlašten je za obavljanje radnji u vezi osnivanja i Dječjeg vrtića kao samostalne ustanove, a osobito:

* pribaviti potrebne dozvole za početak rada Dječjeg vrtića,
* donijeti privremeni statut uz prethodnu suglasnost Osnivača,
* podnijeti prijavu za upis Dječjeg vrtića u sudski registar,
* obaviti i druge radnje potrebne za početak rada Dječjeg vrtića.

**Članak 15.**

Stručno tijelo Dječjeg vrtića je odgojiteljsko vijeće.

Odgojiteljsko vijeće čine svi odgojitelji, stručni suradnici i zdravstveni radnici koji ostvaruju program predškolskog odgoja u Dječjem vrtiću.

Odgojiteljsko vijeće sudjeluje u utvrđivanju kurikuluma i plana i programa rada kao njegovog sastavnog dijela, prati njegovo ostvarivanje, raspravlja i odlučuje o stručnim pitanjima rada, potiče i promiče stručni rad te obavlja i druge stručne poslove utvrđene zakonom i Statutom Dječjeg vrtića.

Djelokrug i način rada odgojiteljskog vijeća pobliže se određuju Statutom Dječjeg vrtića.

1. **RADNICI DJEČJEG VRTIĆA**

**Članak 16.**

Na poslovima njege, odgoja i obrazovanja, socijalne i zdravstvene zaštite te skrbi o djeci u Dječjem vrtiću radit će sljedeći odgojno-obrazovni radnici: odgojitelji i stručni suradnici (pedagog, psiholog, logoped i stručnjak edukacijsko-rehabilitacijskog profila), te medicinska sestra kao zdravstvena voditeljica.

Odgojno-obrazovni radnici u Dječjem vrtiću moraju imati odgovarajuću vrstu i razinu obrazovanja, položeni stručni ispit te utvrđenu zdravstvenu sposobnost za obavljanje poslova iz stavka 1. ovog članka.

Osim odgojno-obrazovnih radnika iz stavka 1. ovog članka, u Dječjem vrtiću radit će i druge osobe koje će obavljati administrativno-tehničke i ostale poslove (poslove prehrane, održavanja čistoće objekata, pranja, glačanja i šivanja te nabave, grijanja i održavanja prostora).

Potreban broj odgojno-obrazovnih radnika i ostalih radnika potrebnih za provođenje programa Dječjeg vrtića osigurat će se u skladu s mjerilima određenim Državnim pedagoškim standardom predškolskog odgoja i naobrazbe („Narodne novine“ broj 63/08 i 90/10).

Pravilnikom o unutarnjem ustrojstvu i načinu rada odredit će se radna mjesta, stručni i drugi uvjeti, te broj izvršitelja za pojedino radno mjesto.

**Članak 17.**

Dječji vrtić preuzet će radnike zaposlene u DV Radost zatečene na obavljanju poslova u područnim odjelima iz članka 4. stavak 1. ove Odluke, koji ispunjavaju stručne i druge uvjete utvrđene propisima, u broju potrebnom za obavljanje djelatnosti u Dječjem vrtiću.

Uz radnike iz stavka 1. ovog članka Dječji vrtić preuzet će pod istim uvjetima i ostale radnike koji su uslijed podjele DV Radost postali raspoloživi.

O preuzimanju radnika iz prethodnih stavaka Dječji vrtić i DV Radost sklopit će poseban pisani sporazum.

1. **MEĐUSOBNA PRAVA I OBVEZE OSNIVAČA I DJEČJEG VRTIĆA**

**Članak 18.**

Dječji vrtić za svoje obveze odgovara cijelom svojom imovinom.

Osnivač solidarno i neograničeno odgovara za obveze Dječjeg vrtića.

Ako u obavljanju djelatnosti Dječji vrtić ostvari manjak prihoda Osnivač se obvezuje pokriti manjak prihoda uz uvjet da je Dječji vrtić pravilno, u skladu sa zakonom i odlukama Osnivača, koristio osigurana sredstva, a u protivnom ga je dužan podmiriti Dječji vrtić.

Ako u obavljanju djelatnosti Dječji vrtić ostvari višak prihoda, dužan je njime se koristiti isključivo za obavljanje i razvoj djelatnosti u skladu sa zakonima, Statutom ustanove i odlukama osnivača.

**Članak 19.**

Dječji vrtić ne može bez suglasnosti Osnivača stjecati, opterećivati ili otuđivati nekretnine i drugu imovinu dječjeg vrtića, čija je pojedinačna vrijednost veća od iznosa utvrđenog Statutom ustanove.

**Članak 20.**

Osnivač donosi odluku o nazivu i sjedištu Dječjeg vrtića, promjeni naziva i sjedišta Dječjeg vrtića, odlučuje o promjeni djelatnosti Dječjeg vrtića, donosi odluke o statusnim promjenama i prestanku Dječjeg vrtića te druge odluke sukladno zakonskim ovlaštenjima Osnivača.

**Članak 21.**

Dječji vrtić je dužan:

* obavljati djelatnost za koju je osnovan,
* najmanje jednom godišnje izvijestiti Osnivača o radu i poslovanju,
* obavljati upis djece u dječji vrtić,
* dostaviti Statut na suglasnost Osnivaču,
* pravovremeno izvršavati obveze koje ima prema Zakonu, općim aktima i odlukama Osnivača.

Osnivač se obvezuje:

* da će redovito osiguravati potrebna financijska sredstva za rad Dječjeg vrtića,
* pružati stručnu i drugu potrebnu pomoć u vezi s poslovanjem Dječjeg vrtića.

**Članak 22.**

Na međusobna prava i obveze Osnivača i Dječjeg vrtića koja nisu utvrđena ovom Odlukom primjenjuju se odredbe Zakona o predškolskom odgoju i obrazovanju i Zakona o ustanovama.

1. **AKTI DJEČJEG VRTIĆA**

**Članak 23.**

Dječji vrtić ima Statut.

Osim Statuta, Dječji vrtić ima i druge opće akte određene Statutom.

Statutom Dječjeg vrtića pobliže se uređuju ustrojstvo, ovlasti i način odlučivanja pojedinih tijela, vrste i trajanje pojedinih programa, uvjeti i način davanja usluga, radno vrijeme dječjeg vrtića, javnost rada te druga pitanja važna za obavljanje djelatnosti i poslovanja Dječjeg vrtića.

Pravilnikom o unutarnjem ustrojstvu i načinu rada Dječjeg vrtića pobliže se uređuje unutarnje ustrojstvo i način obavljanja djelatnosti Dječjeg vrtića kao javne službe.

Statut i Pravilnik o unutarnjem ustrojstvu i načinu rada Dječjeg vrtića donosi Upravno vijeće uz prethodnu suglasnost Osnivača.

Dječji vrtić ima i druge opće akte u skladu sa zakonom i Statutom.

Druge opće akte donosi Upravno vijeće na način propisan Statutom.

1. **PRIJELAZNE I ZAVRŠNE ODREDBE**

**Članak 24.**

Privremeni ravnatelj Dječjeg vrtića donijet će privremeni statut, uz prethodnu suglasnost Osnivača, u roku od 90 od dana stupanja na snagu ove Odluke.

Na temelju privremenog statuta Dječjeg vrtića izvršit će se imenovanje Upravnog vijeća u roku od 45 dana od dana početka rada Dječjeg vrtića.

Upravno vijeće je dužno u roku od 60 od dana konstituiranja donijeti Statut Dječjeg vrtića te raspisati natječaj za izbor ravnatelja Dječjeg vrtića.

**Članak 25.**

Dječji vrtić preuzima radnike DV Radost koji ispunjavaju uvjete utvrđene zakonom, u broju potrebnom za obavljanje djelatnosti Dječjeg vrtića.

Popis radnika koje Dječji vrtić preuzima od DV Radost, sukladno sporazumu iz članka 17. stavak 3. ove Odluke sastavni je dio Diobene bilance iz članka 8. ove Odluke.

**Članak 26.**

DV Radost dužan je svoje opće akte uskladiti s ovom Odlukom u roku od 90 dana od dana njezinog stupanja na snagu.

**Članak 27.**

Stupanjem na snagu ove Odluke prestaje važiti Odluka o podjeli dječjeg vrtića „Radost“ Poreč-Parenzo i osnivanju novog dječjeg vrtića „Poreč-Parenzo“ („Službeni glasnik Grada Poreča-Parenzo“ br. 13/24) i Odluka o izmjeni odluke o podjeli Dječjeg vrtića „Radost“ Poreč-Parenzo i osnivanju novog Dječjeg vrtića „Poreč-Parenzo“ („Službeni glasnik Grada Poreča-Parenzo“ br. 18/24).

**Članak 28.**

Ova Odluka objavit će se u „Službenom glasniku Grada Poreča-Parenzo“, a stupa na snagu danom donošenja rješenja ministarstva nadležnog za obrazovanje.

**PREDSJEDNIK**

**GRADSKOG VIJEĆA**

**Zoran Rabar**

**DOSTAVITI:**

1. Gradonačelnik, ovdje,
2. Upravni odjel za društvene djelatnosti, ovdje,
3. Dječji vrtić „Radost“ Poreč-Parenzo, Poreč, R. Končara 7,
4. Pismohrana, ovdje.

**Obrazloženje**

**Pravna osnova:**

Pravna osnova za donošenje predložene Odluke su: Zakon o ustanovama („Narodne novine“ broj 76/93, 29/97, 47/99, 35/08, 127/19, 151/22), Zakon o predškolskom odgoju i obrazovanju („Narodne novine“ broj 10/97, 107/07, 94/13, 98/19, 57/22 i 101/23) i Statut Grada Poreča-Parenzo („Službeni glasnik Grada Poreča-Parenzo“ broj 2/13, 10/18, 2/21 i 12/24).

Člankom 7. stavak 1. točka 2. Zakona o ustanovama određeno je da javnu ustanovu može, između ostalih, osnovati i jedinica lokalne samouprave u okviru svog samoupravnog djelokruga. Člankom 12. stavak 3. Zakona određeno je da jedinica lokalne samouprave osniva ustanovu odlukom svoga predstavničkog tijela, dok je člankom 13. određeno koje odredbe sadržava akt o osnivanju ustanove. Člankom 69. Zakona određeno je, između ostalog, da se jedna ustanova može podijeliti na dvije ili više ustanova, te da odluku o tome donosi osnivač ustanove.

Člankom 7. Zakona o predškolskom odgoju i obrazovanju određeno je da osnivači dječjeg vrtića mogu biti i jedinice lokalne samouprave, dok je člankom 8. određeno koje odredbe sadržava akt o osnivanju ustanove.

Člankom 41. stavak 1. alineja 7. Statuta Grada Poreča-Parenzo određeno je da Gradsko vijeće, između ostalih poslova taksativno navedenih u ovom članku, osniva ustanove.

**Ocjena stanja:**

Ministarstvo znanosti, obrazovanja i mladih je dana 5. rujna 2024. godine dostavilo dopis Upravnom odjelu za društvene djelatnosti (dalje u tekstu: Upravni odjel) u kojem se navodi da se članak 6. stavak 1. Odluke koji glasi: „Djelatnost Dječjeg vrtića je predškolski odgoj i obrazovanje te skrb o djeci rane i predškolske dobi od navršenih godinu dana do polaska u osnovnu školu”, mora uskladiti s odredbom članka 3. stavka 1. Zakona o predškolskom odgoju i obrazovanju (NN br. 10/97, 107/07, 94/13, 98/19, 57/22 i 101/23), odnosno da se riječi: „godinu dana” zamijene riječima: „6 mjeseci života”.

Na sjednici Gradskog vijeća održanoj 24. listopada 2024. godine Gradsko vijeće Grada Poreča-Parenzo donijelo je Odluku o izmjeni odluke o podjeli dječjeg vrtića „Radost” Poreč-Parenzo i osnivanju novog dječjeg vrtića „Poreč-Parenzo” KLASA: 024-01/24-02/56 URBROJ: 2163-6-07/01-24-4, te je dana 11. studenog 2024. godine ovaj Upravni odjel dostavio Ministarstvu znanosti, obrazovanja i mladih navedenu Odluku o izmjeni radi ocjene sukladnosti Odluke sa zakonom.

Ministarstvo znanosti, obrazovanja i mladih je dana 28. studenog 2024. godine dostavilo dopis ovom Upravnom odjelu u kojem se navodi da je radi ocjene sukladnosti sa zakonom potrebno donijeti novu Odluku o podjeli dječjeg vrtića „Radost“ Poreč-Parenzo i osnivanju novog dječjeg vrtića „Poreč-Parenzo“ u kojoj će članak 6. stavak 1. Odluke glasiti: „Djelatnost Dječjeg vrtića je predškolski odgoj i obrazovanje, te skrb o djeci rane i predškolske dobi od navršenih 6 mjeseci života do polaska u osnovnu školu.“

Sukladno tome, predlaže se Gradskom vijeću Grada Poreča-Parenzo donošenje predložene Odluke radi usklađivanja sa Zakonom o predškolskom odgoju i obrazovanju.

**Osnovna pitanja koja treba urediti Odlukom:**

Predložena Odluka sadržava: opće odredbe, odredbe o djelatnosti Dječjeg vrtića, sredstvima za rad i upravljanju Dječjim vrtićem, radnicima Dječjeg vrtića, međusobnim pravima i obvezama Osnivača i Dječjeg vrtića, aktima Dječjeg vrtića, te prijelazne i završne odredbe.

Odlukom o osnivanju Dječjeg vrtića imenuje se i privremena ravnateljica koja, pod nadzorom Osnivača, obavlja radnje nužne za početak rada predškolske ustanove i to: pribavlja potrebne dozvole za početak rada, donosi privremeni statut, podnosi nadležnom tijelu zahtjev za početak rada Dječjeg vrtića, obavlja poslove vezano za primopredaju objekata i opreme i preuzimanja djece i radnika, planira organizaciju rada Dječjeg vrtića, odnosno vrši pripreme za početak rada Dječjeg vrtića, obavlja pravne radnje vezano za početak rada Dječjeg vrtića i konstituiranja tijela Dječjeg vrtića, podnosi prijavu za upis Dječjeg vrtića u sudski registar, obavlja i druge poslove utvrđene zakonom i drugim propisima.

Za privremenu ravnateljicu predlaže se imenovati Nadiu Štifanić Dobrilović, voditeljicu Odsjeka za predškolski odgoj, obrazovanje, kulturu, tehničku kulturu, sport i rekreaciju u Upravnom odjelu za društvene djelatnosti.

Predloženom Odlukom ovlašćuje se gradonačelnik da imenuje povjerenstvo za izradu diobene bilance, odnosno dokumente kojima se utvrđuje podjela nekretnina, pokretnina, financijskih sredstava te prava i obveza između DV Radost i novoosnovane predškolske ustanove. Povjerenstvo će imati najmanje pet članova, bit će imenovani iz reda radnika DV Radost i novoosnovane predškolske ustanove i predstavnika Osnivača, a u isto se mogu imenovati i druge stručne osobe.

**Cilj donošenja Odluke:**

Završetkom radova na izgradnji novih predškolskih objekata Grad Poreč-Parenzo dobit će suvremene, moderno opremljene objekte izgrađene sukladno normativima prostora i opreme predškolskih ustanova, čime će biti zadovoljene sadašnje potrebe Grada Poreča-Parenzo za predškolskim ustanovama.

**Sredstva potrebna za ostvarenje Odluke:**

Za ostvarenje predložene Odluke sredstva su osigurana u Proračunu Grada Poreča-Parenzo.

